Talous- ja sosiaalikomitean lausunto aiheesta "Ehdotus neuvoston päätökseksi järjestelmän perustamisesta uusien henkilöautojen keskimääräisten erityisten hiilidioksidipäästöjen valvomiseksi"



Virallinen lehti nro C 040 , 15/02/1999 s. 0008 - 0009



Talous- ja sosiaalikomitean lausunto aiheesta "Ehdotus neuvoston päätökseksi järjestelmän perustamisesta uusien henkilöautojen keskimääräisten erityisten hiilidioksidipäästöjen valvomiseksi" () (1999/C 40/03) Neuvosto päätti 9. heinäkuuta 1998 Euroopan yhteisön perustamissopimuksen 198 c artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "Maatalous, maaseudun kehittäminen, ympäristö" -jaosto antoi lausuntonsa 29. lokakuuta 1998. Esittelijä oli José Ignacio Gafo Fernández sekä apulaisesittelijät Seppo Kallio ja María Candelas Sánchez Miguel. Talous- ja sosiaalikomitea hyväksyi 2. 3. joulukuuta 1998 pitämässään 359. täysistunnossa (joulukuun 3. päivän kokouksessa) seuraavan lausunnon. Äänestyksessä annettiin 42 ääntä puolesta. Vastaääniä ei annettu eikä kukaan pidättynyt äänestämästä. 1. Johdanto 1.1. Ehdotuksen tarkoituksena on luoda yhteinen järjestelmä, jonka avulla arvioidaan ja valvotaan sellaisten ajoneuvojen CO2-päästöjä, jotka rekisteröidään ensimmäisen kerran yhteisössä ja jotka eivät aiemmin ole olleet minkään maan rekisterissä. 1.2. Ehdotus kuuluu osana neuvoston (ympäristö) 25. kesäkuuta 1996 määrittelemään ilmastonmuutosta ja henkilöautojen päästöjen supistamista käsittelevään yhteisön strategiaan, johon on viimeksi otettu kantaa ympäristö- ja liikenneneuvoston 16. ja 17. kesäkuuta 1998 pitämän kokouksen päätelmissä. Uusien ajoneuvojen keskimääräisten päästöjen tulisi olla 120 g/km vuoden 2005 paikkeilla tai viimeistään vuonna 2010. Ministerit kehottivat lisäksi luomaan ympäristöministerien 23. maaliskuuta 1998 pitämän kokouksen päätelmien mukaisesti tehokkaan päästöjen valvontajärjestelmän. 1.3. Lisäksi on otettava huomioon Euroopan komission ja Euroopan autoteollisuuden liiton (ACEAn) hiljattain solmima sopimus. Neuvoston (ympäristö) 6. lokakuuta 1998 hyväksymässä sopimuksessa ACEA sitoutuu tavoitteeseen, jonka mukaan EU:ssa myytävien uusien henkilöautojen keskimääräiset CO2-päästöt rajoitetaan vuoteen 2008 mennessä tasolle 140 g/km. Vuonna 2003 ACEAn on määrä tarkastella mahdollisuutta supistaa päästöjä edelleen siten, että vuoteen 2013 mennessä keskimääräiset CO2-päästöt olisivat enää 120 g/km. 1.4. Hiilidioksidipäästöjen valvontajärjestelmän kehittämiseksi komissio ehdottaa, että jäsenvaltiot lähettävät komissiolle vuosittain tiedot kussakin maassa rekisteröityjen ajoneuvojen päästöistä seuraavan vuoden huhtikuun 1. päivään mennessä (järjestelmän käyttöönottovuonna määräajaksi ehdotetaan heinäkuun 1. päivää) ja esittävät yksityiskohtaisesti seuraavat tilastotiedot: liite 1: kaikkien uusien ajoneuvojen päästöt. liite 4: valmistajakohtaiset keskimääräiset kokonaispäästöt ja CO2-päästöluokka; valmistajakohtaiset keskimääräiset kokonaispäästöt, polttoainetyyppi ja CO2-päästöluokka; valmistajakohtaiset keskimääräiset kokonaispäästöt, polttoainetyyppi, ajoneuvon massa (kg) ja CO2-päästöluokka; valmistajakohtaiset keskimääräiset kokonaispäästöt, polttoainetyyppi, moottorin iskutilavuusluokka ja CO2-päästöluokka. 1.5. Komission tavoitteena on, että jäsenvaltiot käyttävät tiedonkeruussa direktiivillä 70/156/ETY ja viimeksi direktiivillä 98/14/EY () muutettua, yhdenmukaistettua ja jäsenvaltioiden nykyisten rekisteröintijärjestelmien mukaista uusien ajoneuvojen tyyppihyväksyntäasiakirjaa. 1.6. Euroopan komission käsityksen mukaan ainoastaan muutamien jäsenvaltioiden on kerättävä lisätietoja uusien ajoneuvojen rekisteröimiseksi, eikä nyt tehtävällä päätöksellä ole tarkoitus yhdenmukaistaa rekisteröintimenettelyä. Komissio katsoo tosin, että päätöksen täytäntöönpano saattaa hyvinkin edellyttää jäsenvaltion menettelytapojen mukauttamista siitäkin huolimatta, että menettelyjä ei yhdenmukaisteta yhteisön tasolla. 2. Yleistä 2.1. Talous- ja sosiaalikomitea suhtautuu myönteisesti ehdotukseen neuvoston päätökseksi, jonka tarkoituksena on auttaa saavuttamaan CO2-päästöjen supistamistavoitteet varmistamalla, että autoteollisuuden kanssa tehtyjä vapaaehtoisia sopimuksia noudatetaan. Ehdotuksen avulla pyritään välillisesti valveuttamaan kuluttajia ja antamaan heille lisätietoa hankintapäätöksien tekemiseksi. Käytännössä autoteollisuuden on sitouduttava aiempaa ponnekkaammin parantamaan uusien ajoneuvojen päästöjenhallintakykyä, ja jäsenvaltioiden on puolestaan sitouduttava ottamaan käyttöön verotus- ym. järjestelmiä, joilla nopeutetaan autokannan uudistamista ja suositaan päästöjen kannalta entistä suorituskykyisempiä ajoneuvoja. 2.2. Komitea on aiemmin todennut (), että on tarpeen tutkia toimenpiteiden kokonaisvaikutuksia mittaamalla henkilöautoihin ja raskaisiin ajoneuvoihin tehtyjen muutosten vaikutukset energiankulutukseen ja CO2-päästöihin (esimerkiksi turvallisuusmääräysten tiukentaminen, melupäästöjen supistaminen, uudenlaiset polttoaineet, käytettyjen ajoneuvojen kierrätys). Komitea katsoo edelleen, että hiilidioksidipäästöjen seurantajärjestelmän käyttöönotto edellyttää kyseisen tutkimuksen pikaista toteuttamista, jotta voidaan mitata asianmukaisesti, millaiset todelliset päästörajat saavutetaan, ja verrata niitä nykyisiin päästöihin ottamalla huomioon kaikki aiemmat muuttujat. 2.3. Jotta ehdotettu järjestelmä olisi riittävän tehokas, komitean mielestä olisi harkittava lisäksi kolmea oheistoimea. 2.3.1. Ensinnäkin olisi otettava käyttöön järjestelmä ajoneuvojen yksilölliseksi merkitsemiseksi, mikä auttaisi kuluttajaa valitsemaan ympäristöä vähiten rasittavan ajoneuvon tilanteensa ja erityistarpeidensa mukaan, samaan tapaan kuin komissio on esittänyt syyskuussa 1998 tekemässään ehdotuksessa (). 2.3.2. Toiseksi olisi suosittava järjestelmää, jonka puitteissa jäsenvaltiot myöntävät päästöjen kannalta suorituskykyisimmille ajoneuvoille verokannustimia. Komission olisi annettava asiasta selventävät suuntaviivat, jotta valtioiden ja/tai valmistajien välinen kilpailu ei vääristyisi. 2.3.3. Kolmanneksi kuluttajat eivät tarvitse tietoa pelkästään yksittäisten henkilöautojen päästöistä (ks. kohta 2.3.1), vaan on tärkeää, että he saavat lisäksi tietoa kustakin valmistaja- ja polttoaineluokasta ja muista tekijöistä komission ehdotuksen 4 artiklan mukaisesti. Myös nämä tiedot tulisi julkaista, jotta voidaan auttaa kuluttajia tekemään ympäristön kannalta oikeita valintoja. 2.3.4. Komitea kehottaa komissiota tekemään sopimuksia ACEAn, autoteollisuuden sekä yhteisön ulkopuolisista maista autoja tuovien tahojen kanssa kaikkien kohdassa 2.3.3 mainittujen tietojen julkaisemisesta. 2.3.5. Komitea kehottaa komissiota lisäksi yhdistämään tämän lausunnon ympäristöministerien neuvoston 25. kesäkuuta 1996 tekemään esitykseen, jonka neuvosto toisti päätelmissään 23. maaliskuuta 1998 ja jossa komissiota on kehotettu varmistamaan, että "tärkeimmät autonvalmistajamaat panevat täytäntöön samanlaisia politiikkoja" CO2-päästöjen supistamiseksi. Komitean mielestä maahantuojat on saatava kiinnostumaan kaikista Euroopan autoteollisuuden tekemistä aloitteista, joiden tarkoituksena on parantaa ajoneuvojen suorituskykyä päästöjen kannalta, päästöjen valvontajärjestelmät mukaan lukien. Bryssel 3. joulukuuta 1998. Talous- ja sosiaalikomitean puheenjohtaja Beatrice RANGONI MACHIAVELLI () EYVL C 231, 23.7.1998, s. 6. () EYVL L 91, 25.3.1998. () Ks. esim. EYVL C 89, 19.3.1997; EYVL C 206, 7.7.1997; EYVL C 287, 22.9.1997. () KOM(98) 489 lopull.